Il «pli aut» Rumantsch

«Nus Rumantschs stuain ans unir e trair vi da la medema suga!» Dapi radund 100 dis è il nov president da la Lia rumantscha, Jost Falett, en uffizi. Da ses pensum e sia lavur ha el in'imaginaziun fitg concreta.

Ils 14 da december 1996 è Jost Falett (1945) da Bever vegnì elegì da la radunanza da delegadas e delegads da la Lia rumantscha (LR) sco nov president e dapi ils 1. da schaner 1997 è el en uffizi.

Jost Falett è naschì e creschì si a Bravuogn. L’entschatta era el scolast primar, suenter ha el terminà il studi da biologia cun licenziat. Dapi l'onn 75 instruescha el a la scola media e da turissem a Samedan biologia, economia e rumantsch. Sper sia nova incarica presidiescha el er la conferenza da magisters per rumantsch en las medias. Sco ses antecessur Chasper Pult, appartegna er Jost Falett al territori da l’Uniun dals Grischs, l'uniun affiliada da la LR da l'Engiadina.
Uss suenter radund 100 dis en uffizi è Jost Falett sa lavurà en ed ha imaginaziuns fitg concretas davart ses uffizi.

Gasetta Coop: Signur Falett, esser president da l’organisaziun da tetg da La rumantschia è ina gronda incumbensa cumplessiva. Co vulais Vus metter las prioritads?
Jost Falett: Il rom per las activitads è per gronda part gia dà tras las decisiuns prendidas ils davos onns, numnadamain la revisiun da l'art. 116 CF, la decisiun da la regenza grischuna da far diever dal rumantsch grischun tar il chantun, las decisiuns en las regiuns da far diever dal rumantsch sco lingua administrativa, e.a. Tut questas decisiuns èn il fundament impurtant, uss ston ins anc realisar differents auters projects e concretisar lavurs preparadas.

Tge finamiras avais Vus?
Ina finamira impurtanta è d'unir ils Rumantschs. Nus essan in pievel e betg 5 differentas regiuns. Nus tutgain ensemen e stuain unir las forzas ed energias e trair vi da la medema suga. Impurtant è er ch'il rumantsch na restia betg sulettamain «lingua da scola e cultura» ma tschiffia ragischs er en secturs da l'economia, en il turissem, en la masteranza. Quai è er daventà pussaivel grazia al rumantsch grischun.

Avais Vus gì temas u resalvas da surpigliar la carica da president da la LR?
Jau sun l'entschatta stà magari sceptic, oravant tut a reguard il temp che sto vegnir impundì en quest uffizi. Jau hai vulì avair in maletg relativamain concret per pudair decider. Ils puncts attractivs han dentant persvadì mai, er perquai ch'jau hai savì da pudair ma laschar sin in secretariat che funcziuna bain.

Tge manegiais Vus da La Quotidiana?
Jau hai spetgà ditg sin ella. Ella è impurtanta per unir ils Rumantschs. Igl è dentant er necessari che la collavuraziun tranter La Quotidiana e l' Agentura da novitads rumantscha funcziunia e ch'i na vegnian betg duvradas energias e forzas per sa cumbatter.

Co vesais Vus l'acceptanza e l'avegnir per il rumantsch grischun?
Gia la retschertga concernent l'acceptanza dal rg è stada positiva e l'acceptanza crescha adina dapli. Per pudair dentant surventscher las temas e resalvas envers il rumantsch grischun ston ins er vegnir en contact cun il rg tant sco pussaivel, sco p. ex. tras quest artitgel en la Gasetta Coop.

Quest onn ha lieu la 5avla Scuntrada rumantscha. Tge spetgais Vus da la Scuntrada?
Jau sper che nus possian realisar il motto «Plitost far che discutar». Sche quai gartegia, avain nus gia cuntanschì la finamira.

Vus abitais en l'Engiadin'ota. Gist questa regiun è fitg periclitada da la germanisaziun. Tge pussaivladad vesais Vus per cunter reagir a quest svilup?
La glieud sto vegnir sensibilisada anc dapli da resguardar il rumantsch en la vita da mintgadi. D'ina vart capita quai uss cun il program da bilinguitad a Samedan, da l'autra vart cun la collavuraziun adina pli intensiva en il sectur dal turissem. Er la Scuntrada che duai avair lieu l'onn, 2000 en Engiadin'ota duai dar novs impuls en questa direcziun. Ultra da quai vala er per l'Engiadin'ota quai ch'è impurtant per l'entir intschess rumantsch: Las instituziuns, sco la LR, san dar impuls, viver sto la lingua dentant en las singulas chasas, en ils cumins, en las societads, etc.

Ha il rumantsch insumma in avegnir?
Sch'jau na fiss betg persvadi da quai, n'avess jau mai surpiglià quest post.